וס סטריטינג

ווסלי פול ויליאם סטריטינג (באנגלית: Wesley Paul William Streeting; נולד ב-21 בינואר 1983) הוא שר הבריאות הבריטי וחבר הפרלמנט של מחוז אילפורד צפון מטעם מפלגת הלייבור מאז 2015.

 ביוגרפיה 
סטריטינג נולד ב-1983 להורים שהיו עדיים בני נוער. הוא גדל בדירת דיור ציבורי בסטפני עם חמישה אחים, אחות אחת ואחות חורגת. סבו מצד אמו היה פושע שריצה עונשי מאסר והביא גם למאסרה של סבתו של סטריטינג, ששוחררה רק כשעמדה ללדת. סבו מצד אביו שירת במלחמת העולם השנייה בצי המלכותי ומאוחר יותר שירת בצי הסוחר ועבד כמהנדס אזרחי.

סטריטינג התחנך בבית הספר "וסטמינסטר סיטי" ולאחר מכן למד היסטוריה בסלווין קולג', קיימברידג', וסיים את לימודיו בשנת 2004. במהלך שנותיו באוניברסיטה יצא מהארון כהומוסקסואל – תהליך שציין כי היה מורכב בשל אמונתו האנגליקנית, אותה ראה בתחילה כמכשול לקבלת נטייתו המינית. הוא כיהן כנשיא אגודת הסטודנטים של קיימברידג' בשנת הלימודים 2004–2005.

 קריירה מקצועית 
סטריטינג כיהן כנשיא התאחדות הסטודנטים הארצית (NUS) בשנים 2008–2010, ובמסגרת התפקיד קידם רפורמות במבנה הארגון. לאחר סיום כהונתו הפך לפעיל למען זכויות להט"ב, כיהן כראש תחום החינוך בארגון סטונוול, והוביל את קמפיין "חינוך לכולם" למאבק בהומופוביה בבתי ספר בבריטניה. הוא כיהן גם כמנכ"ל קרן הלנה קנדי, עמותה חינוכית להנגשת השכלה גבוהה עבור בוגרי לימודים על-תיכוניים, וכן עבד כיועץ בחברת PwC.

בשנת 2010 נבחר סטריטינג למועצת רובע רדברידג' בלונדון, ובהמשך כיהן כסגן ראש המועצה. הוא נבחר לפרלמנט בשנת 2015 מטעם מחוז הבחירה אילפורד צפון, והיה ממתנגדיו של ג'רמי קורבין ופעל למען הישארות הממלכה המאוחדת באיחוד האירופי. סטריטינג שמר על מושבו בבחירות הבזק של 2017, ושוב בבחירות הכלליות בשנת 2019.

ממוזער|סטריטינג עם דגל איגוד RMT במסגרת פעולות המחאה שלהם במרץ 2015.

לאחר בחירתו של קיר סטארמר למנהיג מפלגת הלייבור בשנת 2020, מילא סטריטינג שורה של תפקידים בממשלת הצללים, בהם שר הצללים לבתי ספר ושר הצללים למלחמה בעוני בקרב ילדים. בנובמבר 2021 מונה לשר הבריאות והרווחה בממשלת הצללים.

לאחר ניצחון הלייבור בבחירות הכלליות של 2024, מונה סטריטינג לשר הבריאות והרווחה, וחבר במועצה המלכותית. עם כניסתו לתפקיד הכריז כי בראש סדר העדיפויות שלו עומד פתרון סכסוכי העבודה ב-NHS, והביא לסיום שביתות הרופאים המתמחים בספטמבר 2024.

בנובמבר 2025 עלה שמו של סטריטינג כמועמד אפשרי להחליף את קיר סטארמר ברשות המפלגה, ונטען כי הוא פועל להדחתו, אך סטריטינג הכחיש את הטענות.
ממוזער|סטריטינג (משמאל) בישיבת קבינט עם דייוויד לאמי ורייצ'ל ריבס, 9 ביולי 2024

 עמדותיו 
 ישראל ויהודים 
סטריטינג הוא סגן יו"ר השדולה הפרלמנטרית נגד אנטישמיות, יו"ר משותף של השדולה הפרלמנטרית של יהודי בריטניה, ותומך בידידי ישראל במפלגת הלייבור.

ביולי 2018 קרא סטריטינג ל"סנקציות כלכליות ממוקדות" נגד התנחלויות ישראליות ביהודה ושומרון בתגובה לפגיעה בזכויות האדם של הפלסטינים מצד ממשלת ישראל.

ביולי 2019 דווח בתקשורת כי סטריטינג תקף מילולית פעיל אנטישמי. באותה שנה טען כי זמן מפלגת הלייבור עתידה לספוג מפלה בבחירות בין היתר בשל הטיפול הגרוע של הנהגת המפלגה בטענות לאנטישמיות.

ביוני 2025 יצא סטריטינג כנגד הצמד "בוב וילן" שקראו "מוות לצה"ל" במהלך הופעתם בפסטיבל גלסטונברי, הדגיש את האירוניה בכך שישראלים נחטפו ונרצחו בפסטיבל מוזיקה, והוסיף כי הפתרון לסכסוך במזרח התיכון לא יגיע דרך "פעלולים כאלה". חודש לאחר מכן הצטרף סטריטינג לקריאות לראש הממשלה סטארמר להכיר במדינה פלסטינית, באומרו כי המתקפה על עזה היא "בלתי נסבלת" וכי יש להכיר במדינה פלסטינית "כל עוד יש מדינה שניתן להכיר בה". באוקטובר אותה שנה יצא כנגד פוסטים של רופאה פלסטינית ב-NHS, בהם שיבחה את טבח ה-7 באוקטובר ואמר כי "יש לנקוט פעולה כדי לעקור את רוע הגזענות".

 זכויות טרנסג'נדרים 
בינואר 2024 הביע את תמיכה באשפוז מטופלים טרנסג'נדרים במחלקות ייעודיות בבתי חולים. הוא ספג ביקורת מצד הקהילה הלהט"בית לאחר שאמר בראיון "לגברים יש פין, לנשים יש נרתיק; כאן מסתיים שיעור הביולוגיה שלי" וכי הוא אינו עומד מאחורי האמירה לפיה "נשים טרנסג'נדריות הן נשים, גברים טרנסג'נדרים הם גברים". הוא תמך בעמדת הממשלה השמרנית לאסור על מתן מרשמים לחוסמי הורמונים לצעירים טרנסג'נדרים, והרחיב את האיסור כך שיחול הן בשירות הבריאות הלאומי (NHS) והן ברפואה הפרטית.

בפברואר 2025 נחשף כי סטריטינג נפגש עם "קבוצת התמיכה של בייסווטר", הידועה בעמדותיה הקיצוניות נגד טרנסג'נדרים, ותמיכה בטיפולי המרה לטרנסג'נדרים. לעומת זאת, סירב סטריטינג להיפגש עם קבוצה של בני נוער טרנסג'נדרים.

 חיים אישיים 
סטריטינג הוא נוצרי אנגליקני מאמין ומאורס לבן זוגו, יועץ התקשורת ג'ו דנסי, מאז 2013. השניים מתגוררים ברובע רדברידג' בלונדון.

במאי 2021 אובחן כחולה בסרטן הכליות, ונזקק לניתוח להסרת כליה. הוא חזר לפעילות פוליטית ביולי 2021 לאחר שהוכרז כנקי מסרטן בעקבות הצלחת הניתוח.

בשנת 2023 פרסם את זיכרונותיו בספר "One Boy, Two Bills and a Fry-Up".
קישורים חיצוניים

 הערות שוליים 

קטגוריה:חברי המועצה המלכותית
קטגוריה:חברי הפרלמנט של הממלכה המאוחדת (2015–2017)
קטגוריה:חברי הפרלמנט של הממלכה המאוחדת (2017–2019)
קטגוריה:חברי הפרלמנט של הממלכה המאוחדת (2019–2024)
קטגוריה:חברי הפרלמנט של הממלכה המאוחדת (מאז 2024)
קטגוריה:להט"בים בריטים
קטגוריה:שרי הבריאות של בריטניה
קטגוריה:בריטים שנולדו ב-1983